प्रसाद इस कविता में भले ही अपनी आत्मकथा लिखने से संकोच करते नज़र आते हैं, मगर बात बिलकुल उलटी है। यह कविता आत्मकथा लिखने से बचने की कोशिश करती हुई कवि के अहम् के सबसे नजदीक है। प्रसाद विनम्र होकर स्वीकारते हैं उनकी आत्मकथा सुनने लायक नहीं है, मगर ऐसा कहते हुए वे एक सुन्दर विरोधाभास पैदा करते हैं। आचार्य हजारीप्रसाद द्विवेदी ने कहा है कि छायावादियों के लिए ‘विषय अपने आप में कैसा है? यह मुख्य बात नहीं थी। बल्कि मुख्य बात यह थी कि विषयी के चित्त के राग से अनुरंजित होने के बाद विषय कैसा दीखता है? विषय इसमें गौण हो गया और कवि प्रमुख।’ प्रसाद की इस कविता में विषय और विषयी दोनों कवि खुद है। यही इस कविता का सुन्दर पैराडॉक्स है।